রাজ্যের প্রথম মহিলা মুখ্যসচিব হচ্ছেন নন্দিনী চক্রবর্তী

কলকাতা: পশ্চিমবঙ্গের ইতিহাসে প্রথমবার, মহিলা মুখ্যসচিব (Chief Secretory of West Bengal) হলেন নন্দিনী চক্রবর্তী (Nandini Chakraborty)। বুধবারই ছিল মনোজ পন্থের (Manoj Pant) এই পদে শেষ দিন। তাঁর মেয়াদ বাড়ল না। নবান্ন (Nabanna) বিজ্ঞপ্তি জারি করে জানিয়ে দিল ওই দায়িত্ব পেতে চলেছেন নন্দিনী চক্রবর্তী।

এই প্রথমবার রাজ্যের মুখ‍্যসচিব পদে কোনও মহিলা আইএসএস-কে বসানো হল। বর্তমানে তিনি স্বরাষ্ট্রসচিবের দায়িত্ব সামলাচ্ছিলেন। এর আগে পর্যটন সহ রাজ্যের একাধিক দফতরে সচিব পদে দায়িত্ব সামলেছেন নন্দিনী। রাজভবনেও কিছু সময় দায়িত্বে ছিলেন তিনি। বুধবার নবান্নে নতুন দায়িত্বভার গ্রহণ করেন তিনি ৷ ​মুখ্যমন্ত্রী মমতা বন্দ্যোপাধ্যায়ের জমানায় এই প্রথম প্রশাসনের শীর্ষ পদে একজন মহিলা নিযুক্ত হলেন ৷ মুখ্যসচিব হওয়ার দৌড়ে অত্রি ভট্টাচার্য, প্রভাত মিশ্র এবং বরুণ রায়ের মতো প্রবীণ আমলাদের নাম উঠে এলেও, শেষ পর্যন্ত নন্দিনী চক্রবর্তীর নামেই সিলমোহর দিল রাজ্য সরকার ৷

আরও পড়ুন: BJP-র সভায় শর্তসাপেক্ষ অনুমতি হাইকোর্টের! কী নির্দেশ আদালতের?

বুধবারই মেয়াদ শেষ হয়েছে বিদায়ী মুখ্যসচিব মনোজ পন্থের ৷ গত জুন মাসে অবসর নেওয়ার কথা থাকলেও কেন্দ্রের অনুমোদনে তিনি ছ’মাসের এক্সটেনশনে ছিলেন ৷তবে অবসরপ্রাপ্ত মুখ্যসচিব মনোজ পন্থকেও বড় পদে আনল সরকার। মুখ্যসচিব হিসাবে মেয়াদ শেষ হলেও প্রশাসনের সঙ্গে সম্পর্ক ছিন্ন হচ্ছে না মনোজ পন্থের। তিনি এবার কাজ করবেন মুখ্যমন্ত্রীর প্রধান সচিব হিসাবে। মুখ্যসচিবের সম পদমর্যাদাতেই কাজ করার সুযোগ পাচ্ছেন তিনি।